Kao u svim drugim ostrvskim državama i Kipar ima razvijene pomorske luke, poput luke Limasol na slici
Kipar je evroazijska ostrvska zemlja u oblasti istočnog Sredozemlja. Ovakav položaj na sredokraći puteva između obala Evrope, Azije i Afrike daje Kipru izuzetno povoljan saobraćajno-prometni položaj. Zbog toga zemlja ima izvanredne uslove za razvoj pomorskog i vazdušnog saobraćaja, kao usputna stanica na dugim putovanjima. Sa druge strane turska okupacija severnog dela zemlje i, samim tim, podela na dva dela opterećuje razvoj saobraćaja na Kipru.

Kipar ima razvijen drumski, vazdušni i vodeni saobraćaj. Najveći saobraćajni čvor je glavni grad, Nikozija.

Železnički saobraćaj
--------------------

Železnica na Kipru ne postoji od 1952. godine, kada je ukinuta poslednja linija.

Drumski saobraćaj
-----------------

grčki deo Kipra poseduje mnogo dužu i razvijenu putnu mrežu, koja uključuje i savremene autoputeve. Ukupna dužina puteva u grčkom delu Kipra u 2006. godini je 12.118 km, od čega je sa čvrstom podlogom 7.850 km. Ukupna dužina puteva u turskom delu Kipra u 1996. godini je 2.350 km, od čega je sa čvrstom podlogom 1.370 km. Zanimljiv podatak je i to da se na ostrvu vozi levom stranom, a što je nasleđe vremena vladavine Britanaca Kiprom.

U grčkom delu Kipra postoji nekoliko kraćih autoputeva. To su:

* **Autoput A1**, Nikozija - Limasol, ukupna dužina 73 km, savremeni autoput celom dužinom.
* **Autoput A2**, Nikozija - Larnaka, ukupna dužina 21 km, savremeni autoput celom dužinom.
* **Autoput A3**, Larnaka - Aja Napa, ukupna dužina 55 km, savremeni autoput celom dužinom.
* **Autoput A5**, Limasol - Larnaka, ukupna dužina 19 km, savremeni autoput celom dužinom.
* **Autoput A6**, Limasol - Pafos, ukupna dužina 66 km, savremeni autoput celom dužinom.
* **Autoput A7**, Pafos - Polis, ukupna dužina 31 km, savremeni autoput u planu, izgradnja do 2012. g.
* **Autoput A9**, Nikozija - Trodoske planine, ukupna dužina 65 km, savremeni autoput na deonici od Nikozije u dužini od 20 km.
* **Autoput A22**, obilaznica oko grčkog (južnog) dela Nikozije, ukupna dužina 32 km, savremeni autoput u planu, izgradnja do 2012. g.

Vodeni saobraćaj
----------------

Marina u Pafosu
Kipar ima izvanredne uslove za razvoj pomorskog saobraćaja - ostrvska zemlja na sredokraći puteva u istočnom deli Sredozemlja. Najvažnije luke u zemlji su: Limasol, Larnaka, Pafos, Famagusta. Limasol je najprometnija luka i nalzi se na jugu ostrva.

Gasovodi i naftovodi
--------------------

Gasovod: nema podataka

Naftovod: nema podataka

Vazdušni transport
------------------

Na Kipru postoji nekoliko aviopreduzeća, od kojih je najvažnije državno preduzeće "Sajprus ervejz".

U zemlji postoji 12 zvanično upisanih aerodroma (1999. godine), svi sa čvrstom podlogom (pogledati: Aerodromi na Kipru). Sa IATA kodom je 7 aerodroma, od kojih su značajni:

* Međunarodni aerodrom "Larnaka" u Larnaci - LCA
* Međunarodni aerodrom "Pafos" u Pafosu - PFO
* Međunarodni aerodrom "Nikozija" u Nikoziji - NIC (napušten od sukoba 1974. g.)
* Međunarodni aerodrom "Erčan" u Nikoziji (turski deo Kipra) - ECN

Svi aerodromi na ostrvu imaju najveći promet leti i najviše zavise od turizma. Međunarodni aerodrom "Larnaka" je daleko najveći i najprometniji aerodrom, idealno položen na sredini puteva između tri najveća grada Kipra, Nikozije, Limasola i Larnake.

***Saobraćaj na Kipru*** na Wikimedijinoj ostavi

Saobraćaj Evropskih zemalja

 **Saobraćaj:** Azerbejdžan • Albanija • Andora • Austrija • Belgija • Belorusija • Bosna i Hercegovina • Bugarska • Vatikan • Gruzija • Grčka • Danska • Estonija • Irska • Island • Italija • Jermenija • Kazahstan • Kipar • Letonija • Litvanija • Lihtenštajn • Luksemburg • Mađarska • Malta • Moldavija • Monako • Nemačka • Norveška • Poljska • Portugalija • Makedonija • Rumunija • Rusija • San Marino • Slovačka • Slovenija • Srbija • Turska • Ujedinjeno Kraljevstvo • Ukrajina • Finska • Francuska • Holandija • Hrvatska • Crna Gora • Češka • Švajcarska • Švedska • Španija - Evropska unija

**Teritorije:** Akrotiri i Dekelija • Grenland • Gernzi • Gibraltar • Jan Majen • Džersi • Olandska Ostrva • Ostrvo Man • Svalbard • Farska Ostrva